奉和望同泰寺浮图诗（《诗纪》云。和简文。下同。）
王台卿 (NanBei)
朝光正晃朗，涌塔标千丈。仪凤异灵乌，金盘代仙掌。积栱成雕桷，高檐挂珠网。宝地若地沙，风铃如树响。刻削生千变，丹青图万象。烟霞时出没，神仙乍来往。晨雾半层生，飞幡接云上。游霓不敢息，翔鹍讵能仰。赞善资哲人，流咏归明两。愿假舟航末，彼岸谁云广。